É mod a dzə́ŋ hə m̀fí wóé a diŋ nyiŋ étām, a wóg álə̄bə́gá ásə ábē. 2Akúd mod lâdǐŋ kig mam mə́ fəg, hədá a diŋ yánī ńtsogán wóé á ngə́ŋ. 3Mətóm mâdudu ekpə́lə́, ebyandí é dudugu atǎ. 4Bibúg yā ânyǔ mod bí nə edɔ́g mə́ndím, ototóŋ yā ó kúlú ndón, etǎm fəg. 5Ǹtótóm ó sə́ kig m̀bəŋ ádudǔ wa âbum sí, sósōō mod énye ǒ ngavə́ məku á étsīgi ǹtól. 6Bibúg bí ákúd byâdudu bitɔm, anyu díé lâtsag ndǔm. 7Anyu akúd mod a nə ǹdzáŋ wóé, biyé bí anyu bíé bí nə olám ású ényiŋ dzíé nyémēn. 8Bibúg bí ḿbúg mədzó bí nə bitun bí tsíd yā byásigi a kələ kwí á miǹya étēde. 9É mod ǎ təgəbə ésīē dzīē a ńtɔa yǎ mān kál ǹtsama mam. 10Dzwé Ńtondôbə á nə ewólō ńkum, éyə̄ sósōō mod ǎ kə sɔbɔ étēde, á ńtɔ̄á á mɛs. 11Akúmá ńkúkúmá mod á nə̄ nyé ndá kɔ̄a, a tsog nâ lâkaman ai nyé anə́ mod m̀fim. 12Məbún ǹtól, miǹsíngí mə̄lígī mvúa, edzɔdi ǹtól, dúmá mə̄lígī mvúa. 18É mod ǎ yalan a ngə́lə́ tə vógólo, a lə́de akúd díé á ngə́ŋ ai osámā ósə̄ yā étē. 14Ǹnə́m mod ó nə dzǎm dzíbī ókɔ̌n, hədá zá á nə̄ dzǎm wónō é mod ǎ ku yǎ sɔ́m ? 15Ǹnə́m mod fəg wâbi oyəm, ńdɔ̄ alɔ́ mim̀fəfə́g ládzə̄ŋ wā. 16Éfáī yā mod ǎ bɔ yáyāī nyé məzěn, é tə́lege nyé á zāŋ mim̀faŋ mí bod. 17Ńtíē ndɔ́ŋ osú a kad yéne hə anə́ á bələ́ məkyəbə, á ényɔ́ bɛ̌ ā ńsɔ̄ tíe ánā, a mǎn tyé bībúg bí ényɔ́ ósū.[1] 18Ǹnyie anə́ bábwé ngām, etɔm mááŋ, adzó á tsígí á zāŋ miǹgungúl. 19É mānyāŋ bə́ nyami a nə́ ayé ásúbū babi a lodo m̀fim ńgungúl tísɔn, bitɔm bí nə alɛ̌d anə́ mə̄súŋ mə́ ḿbɛ́ óngóla. 20Mod a nə dzǎm dzálī ábum ai bibúg yā ânyu díé, a dzyé ai ǹkɔ́bɔ̄ yā biyé bí anyu bíé. 21Bibúg bí óyəm byávə̄ ényiŋ bí vâ awú[2], é mod ǎ diŋ ǹkɔ́bɔ a búniŋi mə́sə. 22É mod ǎ sɔ̄m mīníngá, ǎ sɔ̄m étɔ̌g mvɔ̄m, efáī dzóē dzíli Ǹtondôbə a və́ wā.